Hittegolf in binneland: Verligting kom Woensdag | Netwerk24
Hittegolf in binneland: Verligting kom Woensdag
Deur Dennis Delport 20 Oktober 2020 17:27
Dit gaan steeds warm wees, maar vir die res van die week word koeler toestande as die afgelope paar dae vir die noordelike en sentrale dele van die land voorspel.
Dit kom nadat 'n hittegolf sedert Sondag mense in die binneland laat deurloop onder gemiddelde temperature van tot 35 °C in dele van Gauteng, die Vrystaat en Limpopo.
Edward Engelbrecht, weervoorspeller van die Suid-Afrikaanse Weerdiens, sê dié hittegolf sal teen Woensdag gebreek wees.
"Koeler lug sal veral oor die noordoostelike dele van die land inbeweeg, waar dit Woensdag ook bewolk sal wees. Ons verwag temperature in die hoë 20's in Gauteng en Noordwes, die lae 20's vir Limpopo en die lae 30's vir die Vrystaat," sê hy.
Vir Johannesburg word 'n minimum temperatuur van 15 °C en 'n maksimum temperatuur van 27 °C vir Woensdag voorspel, met onderskeidelik 9 °C en 33 °C in Bloemfontein.
Leah (7) en Mila (4) Schnetler-Lotz se ouers, Karien en Werner, het net betyds hul swembad reggekry vir die hittegolf wat sedert Sondag die kwik in Pretoria opjaag. Foto: Isabel Venter
Leah Schnetler-Lotz (7) koel in die swembad by haar ouerhuis in Pretoria af. Foto: Isabel Venter
Engelbrecht sê daar word ook vir elke dag van die res van die week reën voorspel in Gauteng, Noordwes, Mpumalanga, Limpopo en die Vrystaat.
"Vir die res van die week verwag ons in al hierdie streke 'n 30%-kans op donderstorms smiddae," sê hy.
In die Noord-Kaap sal daar egter na verwagting vir die res van die week steeds bloedige warm weerstoestande heers.
"Ons kyk na temperature in die hoë 30's vir dele van die Noord-Kaap," sê Engelbrecht.
Hy sê dit sal ook baie warm wees in die Limpopo-vallei en die Laeveld, waar temperature bo 35 °C voorspel word vir die res van die week.
"Dit sal egter nie hittegolf-toestande bereik nie."
Engelbrecht sê daar is ook geen aanduiding dat nog 'n hittegolf die Vrystaat en noordelike dele van die land binne die volgende week sal tref nie.
Roodekrans in Roodepoort, Gauteng, loop ook sedert Sondag onder 'n hittegolf deur. Foto: Dennis Delport
SP de Villiers (9) van die Laerskool Die Poort in Pretoria koel Dinsdag af nadat hy sy huiswerk gedoen het. Foto: Isabel Venter